DECIZIA CONSILIULUI
din 1 decembrie 2009
de adoptare a regulamentului său de procedură
(2009/937/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 240 alineatul (3),
întrucât:
(1)
Tratatul de la Lisabona aduce mai multe modificări modului de funcționare a Consiliului și a președinției acestuia, structurii Consiliului, precum și tipurilor de acte juridice ale Uniunii și desfășurării procedurii de adoptare a actelor, făcând în special distincție între actele legislative și actele fără caracter legislativ.
(2)
Prin urmare, ar trebui să se modifice regulamentul de procedură adoptat la 15 septembrie 2006 (1), printr-un regulament de procedură care să conțină modificările necesare punerii în aplicare a Tratatului de la Lisabona,
ADOPTĂ PREZENTA DECIZIE:
Articolul 1
Regulamentul de procedură al Consiliului din 15 septembrie 2006 se înlocuiește cu dispozițiile prevăzute în anexă.
Prin derogare de la articolul 2 alineatul (2) din anexa III la Regulamentul de procedură al Consiliului, cifrele referitoare la populație introduse prin prezenta decizie la articolul 1 din anexa menționată se aplică pentru perioada 1 decembrie 2009-31 decembrie 2010.
Articolul 2
În conformitate cu Protocolul privind rolul parlamentelor naționale în Uniunea Europeană, articolul 3 alineatul (3) din Regulamentul de procedură al Consiliului, astfel cum este adoptat prin prezenta decizie, se aplică proiectelor de acte legislative adoptate și transmise de la data intrării în vigoare a Tratatului de la Lisabona.
Articolul 3
Prezenta decizie intră în vigoare la data adoptării.
Aceasta se publică în Jurnalul Oficial al Uniunii Europene.
Adoptată la Bruxelles, 1 decembrie 2009.